정조 18년
甲寅十月十五日辰時上御熙政堂常參次對同爲入侍時行都承旨沈煥之左承旨洪義浩右承旨尹致性左副承旨李相璜右副承旨李儒慶同副承旨南公轍入就位行四拜禮以次進伏訖引儀唱東西班諸臣入就位行四拜禮東班左議政金履素右議政李秉模左參贊洪秀輔右參贊金尙集戶曹判書沈頤之禮曹參判徐邁修吏曹參判黃昇源左尹李鼎運大司憲林蓍喆司諫許晊校理尹光普副校理南履翼正言崔時淳副修撰任希存吏曹正郞閔師宣禮曹正郞吳錫齡戶曹佐郞申偗監察金載一西班行判中樞府事金憙西淸君煋綾城尉具敏和判敦寧府事李灃判敦寧府事金持默行司直鄭好仁延豐君李𡊠兵曹判書具庠行副司直趙宗鉉行副司直徐有防行副司直李秉鼎行副司直李得臣行副司直李敬懋工曹判書徐鼎修刑曹判書李在學行副司直徐有大行副司直申大顯行副司直李漢豐行副司直徐有臣刑曹參判趙鎭寬開城留守李冕膺禮曹參議尹行恁兵曹正郞尹魯東刑曹佐郞李根工曹佐郞黃俊彦假注書具得魯韓致重記注官金良倜記事官吳泰曾入就位行四拜禮以次進伏訖履素等曰朝氣稍寒聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣有防曰王大妃殿湯劑連爲煎進乎上曰博問於醫官加減以入可也上曰湖南狀啓已爲行會乎秉模曰有司堂上已爲行會矣上曰今年年事大凡論之固不可謂八路俱歉而其在朝家賙恤之道何可一時弛心乎今日之引見卿等蓋欲講究濟活之策卿等須各陳所見俾有實效可也履素等曰今年農事雖云歉歲然而朝家所以憂恤之至意蠲免之惠澤至矣無加惟彼遑急之民情自可晏然安堵矣上曰湖南則有所區劃而湖西嶺南尙未及區劃此將何以濟活乎仍命公轍讀康津等六邑民人慰諭綸音訖上曰慰諭使徐榮輔使名令該曹卽爲啓下奉使印信一顆亦令該曹齎送出榻敎上曰從此湖沿六邑庶有全活之望年前嶺東九邑最被歉荒之災而賴朝家蠲恤之澤幸而濟活惟彼湖沿六邑一可以當嶺東之九其所濟活之道尤當倍於嶺東矣大抵益下之要惟在於節用則目下急務莫先於量入爲出而必也得其人然後可以講究此策矣今年湖南沿邑酷被蕩囓之災便同開闢予之所謂寢不安枕食不下咽者外面則雖似過矣而實則然矣古之時聖王在上至澤旁流匹婦匹夫咸得其所至於後世之爲人君者雖不及古聖王之德而若其歉歲恤民之方惟當勞其心力靡不用極然後庶幾有萬一之益若竝與勞心而不爲則豈非可愧之甚者乎綸音中明燭呼寫朝已盈矣云者非虛語也此予所以夙宵勞心者博施濟衆雖曰病諸心之所庇庶或及民而已若其實惠之下究何可自必乎履素曰殿下恤民之惠實爲曠絶雖以古之聖王愛民之德無以加此臣等誠不勝欽頌矣秉模曰臣見年分狀啓雖曰歉荒之年而殿下蠲恤之政有條有序向下傳敎有以見憂民惻怛之聖意而今此慰諭綸音又如是反復切至湖南之民見此明燭呼寫朝已盈矣之敎孰不感泣而頌祝乎上曰戶曹及惠廳經用甚繁矣經用者國之大事若不能量入爲出則來頭之慮有不可勝言是甚悶然昔在先朝癸丑年間廣施蠲恤之典蓋出於屢年失稔之餘也至於今年則與癸丑之荐飢雖云有間而於予心則今年之歉無異荐飢一念憂勤或慮一夫之不獲其所蠲恤之典安得不拔例廣施乎上曰次對爲之上曰朝儀何等嚴重而旣下毛具之令摠管不着毛具兵判亦何不申飭乎履素曰冬節煖帽係是朝章侍衛毛具尤關戎裝今日常參時旣有毛具之令而摠管中多有不着者當該摠管一倂從重推考兵判難免不飭之失亦爲推考何如上曰依爲之出擧條履素曰卽見進賀使朴宗岳所啓以爲別使公用銀子四千五百兩而帽稅條中時在銀只是二千九百三十五兩三錢不足爲一千五百六十六兩七錢合有變通之道爲辭而批旨有令廟堂稟處之命矣依近例以關西儲留銀貨中依此數貸下待帽稅稍裕還報之意知委於使行及道臣何如上曰依爲之因此有提敎者年前以譯舌釐弊事特下筵敎于今許久尙稽決處是豈示信之意廟堂往復該院期於從長釐正而公用條銀之年年責出於關西事旣無義費亦無限領府在時任時亦有酬酢者時帶本院提擧必以無損公貨之策使之講究草記今筵又以使行糧餐之携往煩雜有多少下敎若無文蹟在外而提擧以下何以聞知乎曾聞舊例似不如此而侈汰習漸繁自奉之弊益滋飯米餐具之帶去極意縱慾今則行站排盤之狼藉無異於家食云此習不除後當愈甚入柵以後糧與饌嚴禁若其常時之食性太高不堪喫着之人雖或擬望受點初不强忍入去則可謂都無事古人三宿之地猶不齎糧況千里之遠乎膏梁子弟若以此令爲難行則寧使譯舌代充此令則必欲行之未知卿等之意何如退與諸臣爛議從後稟處而今番則升米級魚之無得齎行姑屬令前雖不擧論以此擧條批答嚴飭兩使行及灣尹自今番不緊馱載先爲一切嚴禁以試其可行之意知委可也出擧條履素曰今年諸路年事雖曰歉荒而不待年分之啓凡係民事預先區劃德音宣布陽春渙發道臣守宰孰不盡力對揚蔀屋殘戶亦當安心奠居而若其至窮無依之類諉以來頭拯救一任目下之飢餒則及到顚連之後何論奠居之方乎不計歲前歲後勿拘其早晩只隨其遑急雖於未營賑之前預思賙賑之道使各其邑宰方便施措另加殫誠無使一民或致蕩析則飢民獲蒙於實惠賑政自得其要道以此意另飭諸道毋敢少忽何如上曰依爲之出擧條履素曰災結分俵實出朝家益下之政寧失之意而往往有惠不下究之歎者全由於奸吏之操縱豪鄕之闊狹若非各別禁戢另加探察則徒致經費之減縮有何利益於窮民哉當此宵旰憂勤之時固知營邑必不敢如前放忽而預講均俵之道痛塞弄奸之竇然後不顧國計必許準劃之盛念至惠始可無閼而不行之弊爲先嚴飭諸道俾無自陷重科之地何如上曰依爲之出擧條上曰帽稅之責出於關西實是可悶卿等須思釐正之道頤之曰帽貰之推移於箕營始自近年古則不然以此之故或犯勅庫之銀以應其責給是誠爲弊之大者也上曰帽貰之年年推移於西營宜有釐正之道矣頤之曰使行公用條不虞備銀或有犯用之弊近來申飭之後雖不至濫用而間或有犯手者自今以後勿用不虞備銀事令廟堂嚴飭今番使行似好矣上曰此固不可不申飭者而且使行之私具糧饌極其豐備無異在家之時甚至於鹽醬等物亦皆輸往云其外雜物之帶去者想亦稱是其所冗費豈不過乎履素等曰鹽醬等物彼地所用味不堪喫矣上曰彼地之物雖不合於食性豈有不堪食之理膏梁子弟若不堪喫着則不必以如此之人差送此乃侈習漸成之致也自今以後使行之馱載雜物一竝禁止似好大臣之意何如履素曰臣意則使臣一行人馬都數以盤纏上下則譯官輩亦必爲便好矣上曰卿言好矣年年譯官之所費自朝家償之寧有如許國體自此以後釐正可也庠曰木覓山烽軍一百二十各以烽臺附近里居民隨行矣其中果川縣沙坪里烽軍見爲三十三名而該縣以刊冊只載十四名依此施行之意論報該營該營移本曹矣挽近以來京居江民願入烽軍者絶罕今此從前應役者又未免減額則實無充數之道而刊冊之數旣如此則該營之防塞亦不無所據事勢誠悶然矣變通之前無他計策本縣所在軍姑爲有闕勿補猶勝於一時減去多數以此知委申飭恐爲便宜故敢此仰達矣上曰依爲之出擧條頤之曰銀路漸至耗竭論以國計誠爲渴悶臣於春間以此屢陳筵席至有付之道臣誠心探採之批敎奉以行會於諸道而尙無一處開壙掘採之報其所擧行極爲稽忽雖以今番使行時事情言之持價本而不得貿銀云以此推之可知國內銀貨之不爲流行前頭交隣重事尤爲罔措到今事勢雖有些少弊端不可曲循邑守之稱托更加誠心搜訪期於廣設之意嚴飭於各道道臣何如上曰依爲之出擧條頤之曰災頉中永災名色乃是經費耗竭之尾閭而再昨年諸道永災恰爲萬數臣於其時筵奏申飭而昨年諸道還起幾盡充補餘數之未及充補者期於今年內準數還起姑未知諸道擧行之如何而今年災頉專在旱乾風損旣無浦落沙覆似不以永災登聞而或有浦沙之混錄於災名者則自臣曹直爲釐正下送俾國結毋至耗縮實合事宜以此嚴飭諸道何如上曰依爲之出擧條頤之曰近來紙物踊貴經費所需極爲苟艱雖以諸處須用言之各貢進排自有處所入用紙品亦有等數而各司則不計適用輒以好品責納者誠爲痼弊至於殿庭懸題與頒紙賞格等物當用楮注紙而每以草注紙責捧紙品懸殊貢價倍蓰此實耗費之一端自今以後凡係科試頒紙與懸題賞格等紙地竝以長興庫楮注紙取用而該庫官員躬親進排豐儲倉草注紙名色從前應進排處外切勿擧論事定式施行香室所在社稷儀軌雖一二丈改書輒皆一新改粧云雖因所重而然績續新備反涉屑越此後若有添錄之事則只改當書之張恐合事宜故竝此仰達矣上曰依爲之出擧條上敎頤之曰方物所供白綿紙另加申飭可也近來紙品漸不如前彼人見之豈不謂我國紀綱之漸弛乎頤之曰南漢軍官春秋都試定式設行而今春都試以農務相妨待秋合設事筵稟蒙允矣兩等都試當設行於今秋而見今歉荒無前遠村武士齋糧赴試之弊在所當念而春秋等竝爲退行其例甚罕敢此仰達矣上曰大臣之意何如履素曰戎政之重而亦爲停操則都試退行恐似得宜矣秉模曰歉歲之政苟非決不可已之事則已之爲宜矣上曰待明春爲之可也出擧條冕膺曰松都今春被火災民戶以常賑米二百八十石分給矣當此歉歲不無難捧之慮而此與舊還及元還有異故不敢遽請停退敢此仰達矣上曰大臣之意何如履素曰此則與他邑賑民有異恐不必停退矣上曰前留守詳陳所見秉鼎曰臣待罪松留時分給而此是稍實之民必無難捧之慮矣上曰然則置之上曰摠戎使申大顯爲先奪其所佩密兵符下義禁府嚴囚其近日筵中無嚴之罪狀嚴問捧口招出榻敎上曰筵體何等至嚴而近來筵中全無肅敬之儀文章猶不敢如此況武將乎又況渠以起廢之人連登筵席擡頭顧瞻略不畏憚此是年老武將之所不敢爲而渠乃若是放恣此亦大關紀綱處則大臣何不嚴飭乎履素曰大顯擧措誠萬萬駭然矣上曰渠之多年沈滯果何等事也濫叨戎垣之後渠當小心畏愼之不暇而今日擧措乃反若是無嚴當初領相之捨大謙而以大顯議薦者亦未免私意也其在統營時狀啓已極駭然大門三間改瓦之入於請賞秩此豈成說乎況自着氅衣受香時已知其萬萬無狀矣大抵明義錄義理漸漸解弛近日朝臣中以明義錄爲言者惟有知申一人而已金吾堂上卽爲開坐以此意一一捧口招以聞渠罪渠當自知若不直招刑訊烏可免乎上曰摠戎使拿問之代守禦使兼察牌招聽傳敎出榻敎上曰禁府堂上中專對及在外人竝許遞前望單子入之待下批牌招出榻敎秀輔曰向於社壇行禮時驟雨忽下殆同汲注若神位奉安處則自有雨備之設置者而至於享官所立處則本無備雨之具故未免沾濕臣意則造備四張浮油芚設遮於雨下之時似好故敢此仰連矣上曰此是無前例之事不必創設矣且汲注云云語涉欠敬先朝有一重臣以風惡等說爲奏而罷職者其在敬天之道不宜如是爲說矣上曰社稷提調洪秀輔推考出榻敎上曰三司進前蓍喆等曰請黜置罪人鄭致達妻亟令王府快正典刑上曰不允出擧條蓍喆等曰請物故罪人德相亟施孥籍之典上曰不允出擧條蓍喆等曰請逆賊尙喆追施孥戮之典上曰不允出擧條蓍喆等曰請向日合辭兩啓之已傳而未徹者亟命捧入仍賜允兪俾王章伸三字刀割焉上曰不允出擧條蓍喆等曰請遲晩後物故罪人啓能亟施孥籍趾賊等凶種快施邦刑養遂獻遂李觀源竝設鞫得情上曰不允出擧條蓍喆等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑上曰不允出擧條蓍喆等曰請物故罪人國榮亟施孥籍之典上曰不允出擧條蓍喆等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法上曰不允出擧條蓍喆等曰請柳星漢設鞫嚴問期於得情快正邦刑上曰不允出擧條蓍喆等曰請承款後物故罪人九宗亟施孥籍之典上曰不允出擧條晊等曰請金甲島爲奴罪人克觀古今島爲奴罪人克泰更令王府嚴鞫得情快正王法上曰不允出擧條晊等曰請逆賊尙魯亟施孥戮之典上曰不允出擧條晊等曰請亟寢秋曹罪人柳師文放釋之命仍令王府設鞫嚴問快正典刑上曰不允出擧條晊等曰憲長之奏語誠得體矣承宣儒臣同時投竄而一承宣旣已蒙放則似無異同臣謂徐配修徐有聞竝放釋宜矣上曰一承宣之親老不關於兩謫豈可謂之同罪未放不允出擧條上曰此臺臣白鬚矣年今幾何晊曰六十一矣上敎大臣曰向者文川守之見窠也以其僻遠而弊多也故申飭銓曹擇差而其時政官以此臺臣擧擬見今衰退如此而責以遐陬弊多之邑此豈銓衡量授之義乎且以保寧縣監望筒言之豈不知李昌會之病不得赴任而遽然擬之末乃以戶惠郞之久任者擬入致煩望筒之屢改銓官若於平日留意於爲官擇人則豈有如許之事乎銓官事極爲駭然矣時淳曰荒年賙窮之策專在於賑政而賑政之要莫如抄飢之精審以有限之穀物抄不得其精當抄者不入於賑案不當抄者有濫入之弊則公穀有難繼之患民生有向隅之歎臣謂令廟堂先期行會俾各十分精愼無淆雜之歎宜矣上曰此固營邑職分內事何必致煩廟堂之行會或有不勤者隨現但當嚴懲而已不允出擧條時淳曰遐方無賴之輩雖平年常歲恣行閭里使小民不能安堵誠一痼弊而當此歉歲此輩之惹鬧竊發使小民不能聊生臣謂各別嚴飭於諸道守令使奸盜不得肆行使小民無騷擾之歎宜矣上曰此非如是草草爲說者日前亦有飭諭若有擧行之不勤營將姑舍是先從該邑守令嚴處道伯之見此朝紙者敢不着意擧行乎至於營將近來無狀者多云朝家亦有入聞者則爲監兵使者先從不職者論罪可也如是之後又或噤默當有別般處分矣出擧條蓍喆曰請亟寢秋曹罪人柳師文放釋之命仍令王府設鞫嚴問期於得情快正王法上曰不允出擧條蓍喆曰向以賑邑守宰料賑一事飭敎截嚴夫守宰之貪汙者憑藉賑資營私濟己之弊比比有之聖意所在臣豈不仰度而第念荒歲賑飢之策必須穀物之贍饒而生財之道多在貿遷之方若使邑宰苟有才諝誠心爲民相議營門而貸得公貨貿置穀物取剩活民則不害爲權宜制事之方不猶愈於束手而視民之死者乎在朝家經遠之謨雖不可勸而行之爲荒政便宜之道亦不可禁而塞之臣謂姑令緩其禁令任其設施以待來頭按廉之後考其情跡定其賞罰宜矣上曰言則是矣禁飭之意亦有十分商量者今番則勢難闊狹矣出擧條蓍喆曰歉歲濟民之資全靠於還穀而分還之法邑各不同或以斛分或以斗分斛分之邑則計石分給初不斛量故一包之穀或不滿十斗有名無實民無所賴斗分之邑則準斗量給民無所失其爲利益比之斛分雖不啻懸絶斛分之邑每慮耗縮難於變更此有不然者秋以捧之若能精實則春以分之少無所縮臣之待罪外邑亦嘗躬試而屢驗者也荒歲一半分有裨於民者似無過此臣謂另飭諸道永革結還外戶還石分之規俾有其效宜矣上曰言亦是矣惟在守令之能否何必指一制法而分付乎出擧條蓍喆曰臣忝居風憲之長屢借方寸之地目見啓語之未徹義理之湮晦而怵畏禁令尙不得一言爭執登筵詣臺雖傳循例之啓顧官思職實有泚顙之嫌以此情地何暇贅及他說而今當講究荒政之日有不敢一向泯默敢此愚見之冒陳焉以前後傳敎觀之道啓未登察隱之綸音誕下廟謨未定蠲恤之惠澤斯霈海島之移粟城餉之捧留藹然德意溢乎辭表吾東土顚連之民庶幾賴安其於救荒之政豈或有一辭之可贊者而大抵今年穡事始旱終風無土不災秋後刈穫忽判大無就以都人之收穫於鄕庄者言之歉歲所收之比常年多減固是常事而至若全然無收反憂種稅者十居其半此實壬癸乙丙之所未嘗覩聞者也以此推之則傳聞之愁慘儘非虛言民情之罔涯可以默想除非別般賙賑則哀我民生無以拯救而以今國計之蕭然其所拯救之方雖有智者恐無善策矣今我殿下特施蠲恤則以有民然後有國爲敎慮在經費則以量入爲出爲敎大哉王言臣不勝欽仰贊歎之至也廟堂之臣若體有民有國之聖意則寧使國用之耗縮荒田之稅必不白徵雖至國蓄之匱竭塡壑之民必當救活拯救之政殆無過此而若其經費之不足雖是必至之勢視年豐耗量入爲出卽古聖王之美制而惟殿下法而行之則上自供奉之具下至軍國之需可節之費自當省之不急之務自當緩之如是則必有贏餘庶爲牽補之道目下救荒之要道豈有過於此者乎臣無容更事仰勉而第伏念有司之臣若或對揚之不善則有民有國之德意恐或有未究之患量入爲出之聖敎亦恐有未孚之歎臣謂另飭廟堂濟民之政悉心措劃可節之費先期裁損俾德意得以下究而經用賴以得支宜矣上曰依爲之經用裁省關係至重不可以依爲之例批大臣與掌財賊之有司爛加商度稟處可也出擧條蓍喆曰當此荒年最爲危急者籍外殘氓而設賑之邑則固當一體附賑至於不賑之邑則籍外之民例不得擧論於還統者蓋以捧還之最難故也旣無白給又不附還則哀彼籍外殘民將何以賴活乎列邑若能抄出此輩使其鄰族各各懸保附之還統而一依飢民之例另擇精穀計口分給於排巡之際則此輩眷屬元不過數三口統計十二等分給之數其穀不過爲二三石之多而且以春秋之穀參錯分給則兩等所納數甚不多在渠輩不難於備納而其所賴活之道實無異於賑政臣謂指揮列邑施行此法宜矣上曰依爲之出擧條蓍喆曰近聞鄕邑之民已多流散行乞之徒往往成群收穫之時尙至此境則來春光景尤無可言大抵窮民之及今流散亦非徒糊口之無策圖免還布之徵納究厥所爲雖極痛惡在朝家懷保之政不可一任其逃散先令該邑或定統戶伺察其去就或令富民賙恤其窮匱使之安集最爲善策如是而猶未免轉而之四則於東於西均是吾民守土之官苟或不體朝家一視之德意則栖遑道路竟作餓殍勢所必至臣謂另飭列邑流丐之在境者問其居住審其遠近近則移文而還送遠則附飢而同賑俾窮民得以專活宜矣上曰依爲之出擧條蓍喆曰向者承宣儒臣之冒犯禁令相繼陳籲不過擧其職分之事而伊時行譴之擧不免景色之愁沮且況韓晩裕則雖以親年之篤老特從大僚之請還而同罪一人旣已蒙宥則惟彼兩人之尙此滯謫論以刑章不無異同之歎臣謂徐配修徐有聞特令放釋宜矣無批答出擧條上曰無隱二字是豈下語之得當乎若使承宣儒臣不知而妄發則可也旣曰無隱則此果有懷必陳乎此則不可賜批矣蓍喆曰名以臺臣旣未承批不敢就座矣上曰大司憲林蓍喆推考出榻敎上曰引避與就座間何不爲之蓍喆曰未承批不敢退上曰大司憲林蓍喆從重推考出榻敎蓍喆終不退上曰大司憲林蓍喆遞差出榻敎光普曰臣於近日連伏見傳敎下者歉歲憂民之聖念宵旰靡弛勤懇惻怛之敎屢降於綸音及各道啓批而今日筵中又以有民然後有國爲敎臣莊誦欽歎有以知我聖上視民如傷之聖意也嗚呼國之大政專在於保民而保民之道實係於制其産而察其瘼禁其暴而奠其居而已是故經曰民惟邦本本固邦寧傳曰道之以德齊之以禮孟子有言曰民無恒産因無恒心此皆重斯民之義也雖在平常無事之日固當懷保民生以固邦本況値猶事失稔之時尤豈不另加憂恤之道乎今年民情之遑急不比尋常而救濟之策莫先災糴二事矣糴政則已有區別停退之敎豫爲行會其爲民惠莫大於此而至於災政竊有一二傳聞者故敢此仰達矣今夏旱災穀物之枯損不爲不少而七月甘澍之後畓穀之焦黃者幾皆發穗田穀之枯萎者亦多向茂庶幾有成實之望而自經八月大風以後其能成殼而實穎者十無一二及夫執災之時則無論成實與否藁稈所存處則元不擧論於災頉而甚至於初不除草之地同歸混淪目下民情擧皆荷擔莫有固志者爲其租稅之無從出也此蓋由於爲守令者不能一一躬審盡誠執災惟以減多爲少爲衒能之資不分其虛實之致也言念民事誠極寒心請令道臣擇其尤甚更爲摘奸不勤執災之守令論列嚴勘無實荒廢之畓處追捧災單俾有實惠焉上曰依爲之出擧條光普曰日前大臣以戢盜事筵奏而嚴飭各道營將及守令使之別般譏詗此實今日之急先務也臣之愚意竊以爲徒設譏捕恐難禁止其奸究矣夫敎化者敎導於未然之前刑法者懲戢於已然之後今此設捕只令治其已爲盜之亂民而不能止其將爲盜之奸民也大抵近年以來游手極多流丐成群遍滿街巷出沒村落已爲平民之所苦而値此荒歲相率爲盜理所必至而閭巷無賴之類又從以和應之則雖日捕千百其何以禁絶乎若以五家作統之制兼行呂氏鄕約之規里置統長鄕置尊位使其鄰里互相糾察德業相勸過失相規以爲彰善懲惡之道而行止殊常者切勿容接則奸徒將不得着跡而窮民庶不至投入使民日遷善遠辜而爲盜者亦將有化爲良民之效矣請令廟堂稟處焉上曰依爲之出擧條希存曰臺言體重雖有不可猶當賜批以示優容之意俄者前都憲請宥兩臣之言言非不善而不惟無批至命遞職恐有欠於大聖人容諫之德矣臣謂前大司憲林蓍喆遞之敎亟命還收仍賜批旨宜矣上曰都憲豈所失乎不允出擧條煥之曰臣於前大司憲林蓍喆所懷中請釋向來被謫承宣儒臣之語實不勝惶愧矣伊時臣待罪本院伏聞夜下處分晨入廳坐得見堂箚及院議啓辭則其言以李應爀謂無異於其弟而論斷無差等誠過矣然殿下特除應爀於摠管者亦出於激惱過中也彼儒臣承宣蓋欲爲聖朝補衮闕嚴隄防而不知有夏間所下不敢聞之嚴敎以至於率爾犯科云矣此非重罪而況在培養士氣之時年少風稜可長而不可折矣前承旨徐配修前校理徐有聞之特宥其謫臣固不敢望聖上以不允於臺請者特許於賤臣而尙有冀於聖德之不罪言者敢此仰陳矣上曰今聞卿言兩人之不知而犯科果然分明云則然而仍配過矣特從卿言矣出擧條仍命退諸臣以次退出